# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD-2136/2021

**753a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 402/2000 Z. z. o zásluhách Milana Rastislava Štefánika o Slovensko (tlač 753) v druhom čítaní.**

---------------------------------------------------------------------------------------------------------------

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1100 z 24. novembra 2021 rozhodla o tom, že vládny návrh zákona, ktorým sa mení a dopĺňa zákon č. 402/2000 Z. z. o zásluhách Milana Rastislava Štefánika o Slovensko **(tlač 753)** prerokuje v druhom čítaní a pridelila ho na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre kultúru a médiá.

Uvedené výbory predmetný návrh zákona prerokovali.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona, ktorým sa mení a dopĺňa zákon č. 402/2000 Z. z. o zásluhách Milana Rastislava Štefánika o Slovensko **(tlač 753)** výbory prerokovali a odporučili **schváliť:**

Ústavnoprávny výbor Národnej rady Slovenskej republiky uznesením č. 429  
z 27. januára 2022,

Výbor Národnej rady Slovenskej republiky pre financie a rozpočet uznesením č. 278 z 31. januára 2022 a

Výbor Národnej rady Slovenskej republiky pre kultúru a médiá uznesením č. 148   
z  26. januára 2022.

**IV.**

Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

1. V čl. I bod 3 § 3a ods. 1 sa za slovo „Strážnica“ vkladá čiarka a slová „národná kultúrna pamiatka Fara a pamätná tabuľa, stavba Infobod na Bradle“.

Navrhuje sa, aby bola zákonom, ktorým sa mení a dopĺňa zákon č. 402/2022 Z. z. o zásluhách Milana Rastislava Štefánika o Slovensko finančne podporená aj revitalizácia a trvalá udržateľnosť národnej kultúrnej pamiatky- areálu rodného domu gen. Milana Rastislava Štefánika v Košariskách ako dôstojného spomienkového miesta významnej osobnosti novodobých slovenských dejín. S prihliadnutím na historické okolnosti v osobe gen. Milana Rastislava Štefánika a národný význam tejto národnej kultúrnej pamiatky je vo verejnom záujme, aby jej stav a prezentácia naďalej pripomínala odkaz Milana Rastislava Štefánika.

Taktiež sa navrhuje doplnenie stavby Infobod na Bradle, ktorá je neoddeliteľnou súčasťou areálu mohyly. Stavba Infobod na Bradle poskytuje zázemie pre návštevníkov areálu mohyly, poskytuje propagáciu areálu mohyly, sprevádzanie, výklad a iné. Je vo verejnom záujme podieľať sa na jej udržateľnosti.

Výbor NR SR pre kultúru a médiá

**Gestorský výbor odporúča schváliť**

2. V čl. I bod 3 § 3a ods. 1 sa slová „prístupová cestná komunikácia“ nahrádzajú slovami

„príslušenstvo týchto stavieb, prístupová cestná komunikácia“.

Stavba umiestnená na parcele registra „C“ č. 27474/3 v katastrálnom území Košariská uvedená na liste vlastníctva č. 720 je označená ako „hospodárska budova tvoriaca príslušenstvo k domu č. s. 92“, t.j. rodnému domu gen. Milana Rastislava Štefánika. Uvedená stavba nemá pridelené súpisné číslo. Je vo verejnom záujme finančne podporovať aj údržbu tejto stavby. Z tohto dôvodu sa navrhuje, aby areál Mohyly Milana Rastislava Štefánika na Bradle tvorilo aj príslušenstvo vymenovaných stavieb.

Výbor NR SR pre kultúru a médiá

**Gestorský výbor odporúča schváliť**

3. V čl. I bod 3 § 3a ods. 3 sa slová „finančného príspevku obce schváleného na tento účel v rozpočte obce na príslušný rozpočtový rok“ nahrádzajú slovami „súčtu finančného príspevku obce schváleného na tento účel v rozpočte obce na príslušný rozpočtový rok a finančného príspevku Trenčianskeho samosprávneho kraja poskytnutého obci na tento účel v predchádzajúcom rozpočtovom roku“.

Do mechanizmu trvalého viaczdrojového spolufinancovania sa zahŕňa aj príspevok Trenčianskeho samosprávneho kraja, na území ktorého sa areál mohyly Milana Rastislava Štefánika nachádza.

Výbor NR SR pre kultúru a médiá

**Gestorský výbor odporúča schváliť**

4. V čl. I bod 4 v nadpise prílohy sa za slovo „parciel“ vkladajú slová „registra „C“ katastra nehnuteľností“.

Za účelom presnej identifikácie parciel sa navrhuje doplniť register katastra nehnuteľností. Navrhuje sa, aby parcely, ktoré vymedzujú územie areálu mohyly (uvedené v prílohe k zákonu) boli označené ako parcely v registri „C“ katastra nehnuteľností.

Výbor NR SR pre kultúru a médiá

**Gestorský výbor odporúča schváliť**

5. V čl. I bod 4 prílohe sa slová

„Národná kultúrna pamiatka Pamätník

k. ú. Brezová pod Bradlom:

parcela č. 3789

Národná kultúrna pamiatka Strážnica

k. ú. Priepasné:

parcela č. 19189/3“

nahrádzajú slovami

„Národná kultúrna pamiatka Pamätník

číslo v Ústrednom zozname pamiatkového fondu v registri nehnuteľných národných kultúrnych pamiatok (ďalej len „ústredný zoznam“): 2075/1

k. ú. Brezová pod Bradlom:

parcela č. 3789

Národná kultúrna pamiatka Strážnica

číslo v ústrednom zozname: 11936/1

k. ú. Priepasné:

parcela č. 19189/3

Národná kultúrna pamiatka Fara a pamätná tabuľa

číslo v ústrednom zozname: 2081/1

k. ú. Košariská:

parcela č. 27474/1

Stavba Infobod na Bradle

súpisné číslo: 273

k. ú. Priepasné:

parcela č. 19190/8“.

Pri národných kultúrnych pamiatkach v území areálu mohyly sa navrhuje doplniť číslo z Ústredného zoznamu pamiatkového fondu. V súvislosti s návrhom v bode 1 sa dopĺňa do zoznamu parciel vymedzujúcich územie areálu mohyly parcela, na ktorej sa nachádza rodný dom Milana Rastislava Štefánika v Košariskách- v Ústrednom zozname pamiatkového fondu označený ako „Národná kultúrna pamiatka Fara a pamätná tabuľa“ a parcela, na ktorej sa nachádza stavba Infobod na Bradle.

Výbor NR SR pre kultúru a médiá

**Gestorský výbor odporúča schváliť**

6. V čl. I bod 4 prílohe v časti „(Sektor 02)“ sa za slová „parcela č. 19190/2“ vkladajú slová „parcela č. 19190/4“ a za slová „parcela č. 19190/5“ slová

„parcela č. 19190/6

parcela č. 19190/7

parcela č. 19190/9

parcela č. 19190/10“.

Do zoznamu parciel v prílohe k zákonu sa navrhujú doplniť parcely registra „C“ katastra nehnuteľností č. 19190/4, č. 19190/6, č. 19190/7, č. 19190/9 a č. 19190/10 – okolie stavby Infobod na Bradle, ktorá je neoddeliteľnou súčasťou areálu mohyly.

Výbor NR SR pre kultúru a médiá

**Gestorský výbor odporúča schváliť**

7. V čl. I bod 4 prílohe sa za časť „(Sektor 02)“ vkladajú slová:

„(Sektor 03)

k. ú. Košariská:

parcela č. 27474/2

parcela č. 27474/3

parcela č. 27474/4“.

Do zoznamu parciel v prílohe k zákonu sa navrhujú doplniť parcely registra „C“ č. 27474/2, č. 27474/3 a č. 27474/4 v katastrálnom území Košariská, ktoré sú priľahlými parcelami k parcele registra „C“ č. 27474/1, katastrálne územie Košariská, na ktorej je umiestnená národná kultúrna pamiatka Fara a pamätná tabuľa (rodný dom gen. Milana Rastislava Štefánika). Na uvedených parcelách sa nachádza hospodárska budova, toalety a zázemie pre návštevníkov. Keďže je vo verejnom záujme finančne podporovať aj údržbu a rozvoj objektov na týchto parcelách, navrhuje sa, aby parcely registra „C“ č. 27474/2, č. 27474/3 a č. 27474/4 v katastrálnom území Košariská boli zahrnuté do areálu Mohyly Milana Rastislava Štefánika na Bradle.

Výbor NR SR pre kultúru a médiá

**Gestorský výbor odporúča schváliť**

8. K čl. II

V čl. II sa slová „1. marca“ nahrádzajú slovami „1. apríla“.

Úprava dátumu účinnosti návrhu zákona sa navrhuje vzhľadom na priebeh a dĺžku legislatívneho procesu v Národnej rade Slovenskej republiky, potrebu dodržania lehoty podľa čl. 102 ods. 1 písm. o) Ústavy Slovenskej republiky a tiež lehoty na publikáciu zákona v Zbierke zákonov Slovenskej republiky.

Ústavnoprávny výbor NRSR

Výbor NR SR pre financie a rozpočet

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky uvedený návrh zákona (tlač 753) **schváliť**.

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 až 8** s odporúčaním **schváliť.**

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá č. 153 z 1. februára 2022.

Gestorský výbor určil poslankyňu **Moniku Kozelovú** za spoločnú spravodajkyňu výborov a poveril ju, aby na schôdzi Národnej rady Slovenskej republiky informovala o výsledku rokovania výborov.

Bratislava 1. februára 2022

**Kristián Čekovský, v. r.**

predseda

Výboru Národnej rady Slovenskej republiky pre kultúru a médiá